SKRIFTLIG FORESPØRGSEL E-3479/02

af Philippe Herzog (GUE/NGL) til Kommissionen

(6. december 2002)

Om: Udvidelse af Lamfalussy-metoden og finansiel overvågning

Under debatten på plenarmødet i Strasbourg den 19. november 2002 om udvidelsen af Lamfalussy-metoden og den finansielle overvågning tilstræbte kommissæren for det indre marked

at give alle talerne et svar. Han gjorde dog en undtagelse, idet han undlod at svare den foreliggende forespørgsels forfatter. Denne vil gerne have at vide om undladelsen var tilsigtet eller ej, og beder om svar på et spørgsmål i sit indlæg, hvor der blev udtrykt bekymring for EU's tendens til at afpasse sine regler efter de amerikanske med det formål at skabe et integreret tværatlantisk finansielt marked, uden at Europa-Parlamentet på noget tidspunkt har drøftet en sådan målsætning.

I følge dokumentationen til mødet i TABD (Den Tværatlantiske Erhvervsdialog) fra den 6. november til den 8. november 2002 skal kommissæren for det indre marked den 29. maj 2002 under en samtale med formanden for SEC (det amerikanske finanstilsyn) imidlertid have erklæret, at han agter to provide the transatlantic world with one liquid and integrated financial market.

Spørgsmålet til Kommissionen er todelt:

1. Er denne udtalelse i overensstemmelse med et mandat fra Rådet? Fra Kommissionen? Eller drejer det sig om et personligt standpunkt? Er den blevet undersøgt og i hvilket forum?

2. Hvordan begrunder kommissæren eller Kommissionen dette standpunkt?

Svar afgivet på Kommissionens vegne af Frederik Bolkestein

(16. januar 2003)

Det er korrekt, at medlem af Kommissionen med ansvar for det indre marked efter sit møde med den tidligere formand for SEC (det amerikanske finanstilsyn) erklærede, at det var hans langsigtede mål at arbejde hen imod skabelse af et likvidt integreret finansmarked, og at han har fremsat en række lignende offentlige udtalelser både før og siden, senest i en tale i Kommissionen den 10. december 2002.

Dette ønske om et sådant integreret finansmarked er baseret på følgende betragtninger:

De seneste undersøgelser har dokumenteret, at et integreret europæisk finansmarked uden regulerende hindringer vil medføre enorme økonomiske og sociale fordele for alle parter. Det samme forventes at gøre sig gældende i tilfælde af et integreret tværatlantisk finansielt marked.

Europæiske investorer, selskaber og forbrugere straffes af den nuværende situation. Det fremgår af Lamfalussy-rapporten, at de eksterne handelsbarrierer, og især barriererne på USA's marked (f.eks. ingen adgang for trading screens) er en af de vigtigste faktorer, der bremser integrationen på det europæiske marked. Derimod er de europæiske markeder forholdsvis åbne over for amerikanske selskaber og varer. Disse hindringer er uacceptable og skal fjernes til fordel for selskaber og investorer på begge sider.

Vigtigst er det, at den seneste tids begivenheder har vist, hvorledes foranstaltninger i et land kan have direkte indvirkninger på virksomheder i andre lande. Sarbanes-Oxley-loven i De Forenede Stater er et klassisk eksempel herpå.

Kommissæren er overbevist om, at disse problemer løses gennem et fast og effektivt forudgående samarbejde mellem myndighederne på begge sider af Atlanten. Målet er at nå til enighed om fælles principper, hvor det er muligt, samtidig med at hver parts ret til at anvende forskellige reguleringsmekanismer respekteres. Det betyder ikke, som antydet af det ærede medlem, overtagelse af de amerikanske regler. I den positive økonomiske dagsorden, der blev godkendt af Kommissionens formand Romano Prodi og Georges Bush i maj 2002, opfordredes der til en dialog om reguleringsspørgsmål inden for finansmarkederne. Embedsmænd fra Kommissionen har holdt en række møder med de amerikanske myndigheder i 2002 og forventer at holde regelmæssige møder i 2003 med henblik på at løse disse spørgsmål.

De omtalte udtalelser er udtryk for kommissærens personlige standpunkt, men er samtidig fuldt ud i overensstemmelse med EU's politik og Rådets mandater.

Kommissionen vil holde Europa-Parlamentet underrettet om fremskridt på dette område.